Video: Vrou na 17 dae lewend uit puin gered | Maroela Media
Die foto is deur @timesofindia op Twitter gelaai
Die negeverdieping-gebou het op 24 April ineengestort en meer as duisend liggame is reeds uit die puin verwyder. Reddingswerkers het Vrydag voortgegaan om liggame uit die puin te verwyder toe hulle 'n vrou hoor roep het. Sy is glo in 'n gaping tussen 'n balk en 'n kolom gevind. Die vrou, wat deur die land se media slegs as Reshma geïdentifiseer is, het glo gestaan toe sy gevind is. Sy is op 'n draagbaar uitgedra en in 'n ambulans gelaai. Volgens reddingswerkers het die vrou baie gewig verloor maar blyk sy geen ander beserings op te gedoen het nie. Sy is na 'n nabygeleë hospitaal geneem vir verdere behandeling. Volgens berigte was daar tot 3 000 werkers in die gebou toe dit in duie gestort het. Amptenare het gesê die gebou is sonder die regte boupermitte opgerig. Minstens 12 mense, waaronder die eienaar van die gebou, is reeds in hegtenis geneem in verband met die voorval.
Resham se redding is een van merkwaardigste in die afgelope paar jaar. In Desember 2005 is 'n 40-jarige vrou lewend gevind nadat sy vir twee maande onder puin vasgekeer was na 'n aardbewing. 'n 27-jarige man was vir 27 dae onder puin vasgekeer na 'n aardbewing in Haiti in 2010.